**Steaua fără nume**

*Adina Coltea*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

privește

mi-a șoptit îngerul

cu aripa întoarsă

în sus

de parcă nu știa

că tălpile-i sângerează

mersul prin cioburi

de ochi risipiți

în vederi

nu vezi că te doare?

l-am întrebat cu mirare

ascunsă-n tăceri

fără să-mi pot lua

restul privirii

din sângele lui...

tăcut

și surd și mut

mi-am aflat răspuns

într-o nouă mirare...

fără numele ei

durerea nu doare

și am zâmbit